钦定古今图书集成/明伦汇编/官常典/第321卷 > 张悦
## 钦定古今图书集成/明伦汇编/官常典/第321卷 > 张悦

按《明外史》本传：“悦字时敏，松江华亭人。举天顺四年
进士，授刑部主事，进员外郎。成化中，出为江西佥事，
改督浙江学校，力拒请托，校士不糊名，曰：‘我取自信
而已’。迁四川副使，进按察使。遭丧，服阕，补湖广王府。
承奉张通纵恣，悦绳以法。及入觐，中官尚铭督东厂，
众竞趋其门，悦独不往，铭衔甚，伺察无所得。铭败，悦”
名益彰。召拜右佥都御史。孝宗立，迁工部右侍郎，转
吏部左侍郎。王恕为尚书，悦左右之。尝两摄选事，众
称公允。弘治六年夏，大旱，求言，陈遵旧章，恤小民，崇
俭素，裁冗食，禁滥罚数事。又上《修德》《图治》二疏，并嘉
纳。俄迁南京右都御史，就改吏部尚书。九年复改兵
部，参赞机务。以年至，屡疏乞休。诏加太子少保，驰传
归。卒，赠太子太保，谥“庄简。